Skaitovas

Skaitovas () – 2008 m. režisieriaus Stephen Daldry sukurta romantinė drama, kurioje už vaidmenį aktorė Kate Winslet buvo apdovanota Oskaru ir Auksiniu gaubliu.

 Pagrindiniai aktoriai 
 Aktorius – vaidmuo
 Kate Winslet – Hana Šmitz
 David Kross – Michaelis Bergas jaunystėje
 Ralph Fiennes – Michaelis Bergas
 Jeannette Hain – Brigita
 Susanne Lothar – Karla Berg
 Bruno Ganz – profesorius Rolhas
 Karoline Herfurth – Marta, Bergo draugė universitete
 Hannah Herzsprung – Julija, Bergo duktė

 Turinys 

Filmo veiksmas prasideda 1995 m. Vokietijoje, kada teisininkas Michaelis Bergas važiuoja autostrada susitikti su dukra Julija. Prisiminimai nukelia jį į 1958 m., kai Michaeliui buvo 15. Vieną dieną pakeliui iš mokyklos jis staiga pasijuto blogai ir vienintelis žmogus, kuris priėjo jam padėti ir pareiti į namus buvo tramvajaus kontrolierė Hana. Po 3 mėnesių, pasveikęs nuo skarlatinos, Michaelis nuvyksta jai padėkoti. Pajutęs vyresnei moteriai trauką, jis aplanko ją ir sekančią dieną. Netrukus Michaelis ir 36 metų amžiaus Hana tampa meilužiais. Jie kartu leidžia ištisas dienas, o Hana dažnai prašo Michaelio jai garsiai skaityti įvairias knygas, pati tuo tarpu atsisakydama tai daryti. Judviejų romanas trunka keletą mėnesių, kol vieną dieną Michaelis randa Hanos butą tuščią.

1966-ieji metai. Michaelis studijuoja teisę universitete ir su grupe, vadovaujama profesoriaus Rolho, vyksta į kitą miestą stebėti teismo proceso. Teismo salėje sukrėstas Michaelis tarp kaltinamųjų atpažįsta ir Haną. Paaiškėja, kad karo metais ji buvo kalinių prižiūrėtoja Osvencimo koncentracijos stovykloje ir dabar kartu su dar 5 moterimis yra teisiama dėl 300 moterų, žuvusių bombardavimo sukelto gaisro metu, kuomet prižiūrėtojos jų neišleido iš uždarytos bažnyčios. Teisme šios moterys kaltę verčia Hanai, tvirtindamos, jog ši buvo vyriausioji ir būtent ji parašė įvykių raportą. Michaelis, prisiminęs nuolatinį Hanos prašymą jai skaityti, staiga supranta, jog ši yra neraštinga, taigi negalėjo parašyti raporto ir jos kaltė nėra didesnė nei kitų prižiūrėtojų, tačiau pati Hana nuslepia faktą, kad nemoka rašyti ir yra nuteisiama kalėti iki gyvos galvos, tuo tarpu kitos prižiūrėtojos gauna gerokai švelnesnes bausmes.

Hanai atsidūrus kalėjime, Michaelis ketina ją aplankyti, tačiau pakeliui persigalvoja.

Praėjus 10 metų, Michaelis, išsiskyręs su žmona, pradeda siųsti Hanai į kalėjimą audio kasetes su paties įskaitytomis knygomis. Supratusi, kas yra siuntėjas, Hana ima mokytis skaityti ir rašyti jam trumpus laiškus, nors Michaelis niekada jos neaplanko ir neatsako į laiškus.

Praėjus daugiau kaip 20 metų nuo teismo, Hanos bausmė sutrumpinama ir ją ketinama išleisti į laisvę. Kalėjimo administracija kreipiasi į Michaelį pagalbos Hanai adaptuojantis visuomenėje, nes jis vienintelis žmogus, palaikęs su ja ryšį. Po ilgų dvejonių Michaelis nuvyksta į kalėjimą ir jiedu susitinka po 28 metų pertraukos. Po pokalbio supratusi, kad laisvėje jos niekas nelaukia, Hana nusižudo, likus dienai iki paleidimo. Iš paskutinio laiško Michaelis sužino, kad Hana savo santaupas (7 tūkstančius markių) prašo jį perduoti vienintelei gaisre išgyvenusiai moteriai. Michaelis nuvyksta į Niujorką, tačiau ieškoma moteris jau mirusi, o jos duktė atsisako priimti pinigus. Jie kartu nusprendžia juos Hanos vardu paaukoti fondui, kovojančiam su neraštingumu.

Filmo pabaigoje Michaelis su savo dukterimi aplanko Hanos kapą ir pradeda jai pasakoti judviejų istoriją.

 Apdovanojimai 
MetaiApdovanojimasApdovanojimų kategorijaAsmuoRezultatas2009Oskaras Geriausia aktorė Kate Winslet Geriausias režisierius Stephen Daldry  Geriausiai adaptuotas scenarijus David Hare  Geriausia kinematografija Chris Menges / Roger Dekins  Geriausias filmas 2009Auksinis gaublys Geriausia aktorė Kate Winslet Geriausias filmas – drama  Geriausias režisierius Stephen Daldry  Geriausiai scenarijus David Hare 2009BAFTA Geriausia aktorė Kate Winslet Geriausias režisierius Stephen Daldry  Geriausiai adaptuotas scenarijus David Hare  Geriausia kinematografija Chris Menges / Roger Dekins  Geriausias filmas – drama  2009 MTV kino apdovanojimai Geriausia aktorė Kate Winslet 2008Satelito apdovanojimas Geriausia aktorė Kate Winslet  Geriausias režisierius Stephen Daldry  Geriausiai adaptuotas scenarijus David Hare  Geriausias filmas – drama 

Kategorija:2008 filmai
Kategorija:JAV filmai
Kategorija:Vokietijos filmai
Kategorija:Romantiniai filmai
Kategorija:Dramos